Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om ændring af Europa-Parlamentets og Rådets direktiv 94/35/EF om sødestoffer til brug i levnedsmidler« (96/C 174/01)

Rådet for Den Europæiske Union besluttede den 4. december 1995 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Miljø-, Sundheds- og Forbrugerspørgsmål, som udpegede Joop Koopman til ordfører og Bo Green og Kommer de Knegt til medordførere. Sektionen vedtog sin udtalelse den 5. marts 1996.

Det Økonomiske og Sociale Udvalg vedtog på sin 334. plenarforsamling af 27.-28. marts 1996, mødet den 27. marts 1996, med et flertal af stemmer for, 1 imod og 2 hverken for eller imod, følgende udtalelse.

1. Indledning

Ifølge rammedirektiv 89/107/EØF () skal anvendelsen af de forskellige kategorier af tilsætningsstoffer harmoniseres ved hjælp af særdirektiver. Således blev der den 21. juni 1994 vedtaget et direktiv om sødestoffer (), som nu foreslås ændret. I overensstemmelse med kravet i rammedirektivet bygger dette direktiv på princippet om en positivliste. Det vil sige, at kun de sødestoffer, der er nævnt i bilaget til direktivet, er tilladte. I dette bilag anføres tillige alle levnedsmidler, som de enkelte sødestoffer må anvendes i, samt de maksimale anvendelsesdoser. Positivlisten er tegn på, at der i EU lægges stor vægt på en (meget) restriktiv anvendelse af sødestoffer i levnedsmidler.

2. Generelle bemærkninger

2.1. Generelt billiger ØSU Kommissionens forslag. Det er ikke den aktuelle politik hvad angår sødestoffer, der er til debat. Forslaget går i alt væsentligt blot ud på at supplere listen over de levnedsmidler, som de tilladte sødestoffer må tilsættes. Det er typisk for vor tid, at der kommer nye levnedsmidler på markedet, og det er derfor kun rimeligt, at listen over levnedsmidler, som må tilsættes sødestoffer, af og til tilpasses udviklingen.

2.2. ØSU godkender fuldt ud EU's tilbageholdende politik hvad angår sødestoffer, men rejser det spørgsmål, om valget af direktivformen, og oven i købet med artikel 100 A som retsgrundlag, er hensigtsmæssigt, når der skal foretages sådanne tilpasninger, især da denne betydelige udvidelse åbenbart er blevet nødvendig allerede efter få år. Desuden må det forventes, at det inden længe atter bliver nødvendigt at revidere listen.

2.3. ØSU støtter gerne de øvrige forslag til ændringer, som udelukkende vedrører tekniske spørgsmål, såsom definitioner og præciseringer.

3. Særlige bemærkninger

3.1. ØSU ønsker at yde et bidrag til løsningen af det problem, der nævnes ovenfor i punkt 2.2 ØSU er af den opfattelse, at proceduren i artikel 7, stk. 3, litra a), i direktiv 94/35/EF, indeholder tilstrækkelige garantier, således at Kommissionen kan bemyndiges til, når det er nødvendigt, at revidere listen over levnedsmidler, som må tilsættes sødestoffer. I henhold til denne procedure vedtager Kommissionen de påtænkte foranstaltninger, når de er i overensstemmelse med Den Stående Levnedsmiddelkomités udtalelse herom. Medlemsstaternes indflydelse er sikret i denne procedure, da de er repræsenteret i Den Stående Levnedsmiddelkomité. En sådan udtalelse kræver kvalificeret flertal.

3.2. Det vil dermed kun blive nødvendigt at anvende direktivproceduren i forbindelse med denne type ændringer, når der ikke kan samles kvalificeret flertal i Den Stående Levnedsmiddelkomité, eller når den af den ene eller anden grund ikke afgiver nogen udtalelse.

3.3. ØSU ønsker endvidere at gentage en bemærkning, som det fremsatte i sin udtalelse om Kommissionens oprindelige forslag til direktiv om sødestoffer (), men som Kommissionen endnu ikke har taget til følge. I punkt 2.4.3 henviser ØSU til det nye system, ifølge hvilket betegnelser, der i alle sproglige versioner anføres på originalsproget, skrives med versaler. Alligevel skrives »Essoblaten« (konfektureprodukter) med almindelige bogstaver.

3.4. I øvrigt anvender Kommissionen et helt andet system i sit forslag til beslutning om fastholdelse af nationale bestemmelser vedrørende forbud mod anvendelsen af visse tilsætningsstoffer under fremstillingen af en række specifikke levnedsmidler (). Ifølge dette system skulle betegnelsen trykkes med fede typer for at angive, at kun Tyskland og Østrig kan anvende denne bestemmelse, eller også skulle den oversættes til alle EU-sprog. Det ville være hensigtsmæssigt, om Kommissionen definitivt valgte et system og derefter konsekvent anvendte det.

Bruxelles, den 27. marts 1996.

Carlos FERRER

Formand for Det Økonomiske og Sociale Udvalg

() EFT nr. L 40 af 11. 2. 1989, s. 27.

() EFT nr. L 237 af 10. 9. 1994, s. 3.

() EFT nr. C 332 af 16. 12. 1992, s. 11.

() EFT nr. C 134 af 1. 6. 1995, s. 20.